މާކަޅުއޮށް އަކީ ދިވެހިން ދަންނަ މަޝްހޫރު މަހެކެވެ. ރާއްޖޭގައި ކައިއުޅޭ މީރު މަހެކެވެ. މިމަސް އާންމުކޮށް އުޅެނީ އަޑީގައި ވެލިހުންނަ ތިލަފަޅު ތަކުގައި ކަމަށްވިޔަސް 100 މީޓަރުގެ ފުންމިނުން ވެސް މިބާވަތް ރެކޯޑްކުރެވިފައި ވެއެވެ. މިމަހަށް މާކަޅުއޮށް ކިޔާފައިވަނީ މިއީ ކަޅުއޮށުގެ ބާވަތްތަކުގެ ތެރެއިން އެންމެ ބިޔަވާ ކަޅުއޮށްކަމަށްވާތީ އެވެ. މިމަސް އެންމެ ބޮޑުވަނީ 50 ސެންޓި މީޓަރަށެވެ. މިބާވަތުގެ ކަޅުއޮށް އެކަހެރިކޮށް، ޖޯޑްޖޯޑަށް އަދި ކުދިއައިން ހަދައިގެން ވެލިގަނޑު ހާވާ ދަތުރުކުރާތަން ފެނެއެވެ. މަހުގެ އާންމު ކާނާއަކީ މޫދު އަޑީގައި ވެލިގަނޑުގެ ތެރޭގައި ފޮރުވިފައި ތިބޭ ކަކުނި ފާނޑުގެ ސޫތްޕާއި ފަންޏެވެ.